CELEX: 32022D0871
Language: sl
Date: 2022-05-30 00:00:00
Title: Sklep (EU) 2022/871 Evropskega parlamenta in Sveta z dne 30. maja 2022 o spremembi Odločbe Sveta 2003/17/ES glede obdobja njene uporabe in glede enakovrednosti poljskih pregledov semenskih posevkov žit, oljnic in predivnic, ki se izvajajo v Boliviji, in enakovrednosti semena žit ter semena oljnic in predivnic, ki se pridelujejo v Boliviji (Besedilo velja za EGP)

3.6.2022   
               
               
                  SL
               
               
                  Uradni list Evropske unije
               
               
                  L 152/109
               
            
         SKLEP (EU) 2022/871 EVROPSKEGA PARLAMENTA IN SVETA
         z dne 30. maja 2022
         o spremembi Odločbe Sveta 2003/17/ES glede obdobja njene uporabe in glede enakovrednosti poljskih pregledov semenskih posevkov žit, oljnic in predivnic, ki se izvajajo v Boliviji, in enakovrednosti semena žit ter semena oljnic in predivnic, ki se pridelujejo v Boliviji
         (Besedilo velja za EGP)
         EVROPSKI PARLAMENT IN SVET EVROPSKE UNIJE STA –
         ob upoštevanju Pogodbe o delovanju Evropske unije in zlasti člena 43(2) Pogodbe,
         ob upoštevanju predloga Evropske komisije,
         po posredovanju osnutka zakonodajnega akta nacionalnim parlamentom,
         ob upoštevanju mnenja Evropskega ekonomsko-socialnega odbora (1),
         v skladu z rednim zakonodajnim postopkom (2),
         ob upoštevanju naslednjega:
         
                     (1)
                  
                  
                     Odločba Sveta 2003/17/ES (3) določa, da se poljski pregledi določenih semenskih posevkov v tretjih državah, navedenih v Prilogi I k navedeni odločbi, pod določenimi pogoji štejejo za enakovredne poljskim pregledom, opravljenim v skladu s pravom Unije. Prav tako določa, da se seme določenih vrst, pridelano v navedenih tretjih državah, pod določenimi pogoji šteje za enakovredno semenu, pridelanemu v skladu s pravom Unije.
                  
               
                     (2)
                  
                  
                     Navedenim tretjim državam je bila enakovrednost odobrena na podlagi večstranskega okvira mednarodnega prometa s semeni, in sicer shem za semena Organizacije za gospodarsko sodelovanje in razvoj (OECD) za potrjevanje sortnosti semena v mednarodnem prometu in metod Mednarodne zveze za testiranje semena (ISTA) ali, kadar je to ustrezno, predpisov Združenja uradnih analitikov semena, ki so enakovredni metodam ISTA. Pred prvo odobritvijo enakovrednosti je Komisija v nekaterih od teh tretjih držav izvedla tudi ocene zakonodaje in revizije, da bi preverila, ali izpolnjujejo zahteve iz prava Unije. Letno testiranje in poročanje v okviru OECD, redna ponovna revizija laboratorijev za akreditacijo ISTA ter uradni pregledi v okviru prava Unije kažejo, da poljski pregledi, opravljeni v navedenih tretjih državah, še naprej dajejo enaka zagotovila kot poljski pregledi, ki jih izvajajo države članice, in da seme, pridelano in potrjeno v teh tretjih državah, še naprej daje enaka zagotovila kot seme, pridelano in potrjeno v državah članicah. Navedene poljske preglede in seme bi bilo zato treba še naprej šteti za enakovredne poljskim pregledom in semenu Unije.
                  
               
                     (3)
                  
                  
                     Bolivija je leta 2016 Komisiji predložila zahtevek za odobritev enakovrednosti njenega sistema poljskih pregledov semenskih posevkov in semena Sorghum spp. (sirek), Zea mays (koruza) in Helianthus annuus (sončnica), pridelanega in potrjenega v Boliviji.
                  
               
                     (4)
                  
                  
                     Komisija je ocenila ustrezno zakonodajo Bolivije, leta 2018 izvedla revizijo sistema uradnih kontrol pridelave in potrjevanja semena sirka, koruze in sončnice v Boliviji ter njihove enakovrednosti z zahtevami Unije, ter ugotovitve revizije objavila v poročilu z naslovom Končno poročilo o reviziji, izvedeni v Večnacionalni državi Boliviji od 14. marca 2018 do 22. marca 2018, za ocenitev sistema uradnih kontrol in potrjevanja semena ter njegove enakovrednosti z zahtevami Evropske unije.
                  
               
                     (5)
                  
                  
                     Navedena revizija je pokazala, da v Boliviji obstaja dobro organiziran sistem za pridelavo in potrjevanje semena. Komisija je ugotovila nekatere pomanjkljivosti in Boliviji predložila priporočila. Glede na to, da je Bolivija navedene pomanjkljivosti odpravila do 30. novembra 2018, izpolnjuje pogoje iz Priloge II k Odločbi 2003/17/ES in zadevne zahteve iz direktiv Sveta 66/402/EGS (4) in 2002/57/ES (5).
                  
               
                     (6)
                  
                  
                     Zato je primerno, da se odobri enakovrednost glede poljskih pregledov semenskih posevkov sirka, koruze in sončnice v Boliviji ter glede semena sirka, koruze in sončnice, pridelanega v Boliviji ter uradno potrjenega s strani bolivijskih organov.
                  
               
                     (7)
                  
                  
                     Ker se bo Odločba 2003/17/ES prenehala uporabljati 31. decembra 2022, bi bilo treba podaljšati obdobje, za katero je priznana enakovrednost na podlagi navedene odločbe, da se prepreči kakršno koli tveganje motenj pri uvozu semena v Unijo. Ob upoštevanju naložbe in časa, potrebnega za pridelavo semena, potrjenega v skladu s pravom Unije, je primerno navedeno obdobje podaljšati za sedem let.
                  
               
                     (8)
                  
                  
                     Odločbo 2003/17/ES bi bilo zato treba ustrezno spremeniti –
                  
               SPREJELA NASLEDNJI SKLEP:
         
            Člen 1
            Spremembi Odločbe 2003/17/ES
            Odločba 2003/17/ES se spremeni:
            
                        (1)
                     
                     
                        v členu 6 se datum „31. decembra 2022“ nadomesti z datumom „31. decembra 2029“;
                     
                  
                        (2)
                     
                     
                        preglednica v Prilogi I se spremeni:
                        
                                    (a)
                                 
                                 
                                    med vrstici „AU“ in „BR“ se vstavi naslednja vrstica:
                                    
                                                „BO
                                             
                                             
                                                
                                                            Ministry of Rural Development and Land
                                                         
                                                      
                                                            Bolivia
                                                         
                                                      
                                                            Av. Camacho entre calles Loaya y Bueno N°1471, LA PAZ
                                                         
                                                      
                                             
                                                66/402/EGS – samo za Zea mays in Sorghum spp.
                                                2002/57/ES – samo za Helianthus annuus“;
                                             
                                          
                              
                                    (b)
                                 
                                 
                                    v opombi (1) se med „AU – Avstralija“ in „BR – Brazilija“ vstavita naslednja izraza:
                                    
                                                 
                                             
                                             
                                                „BO – Bolivija“.
                                             
                                          
                              
                  
         
            Člen 2
            Začetek veljavnosti
            Ta sklep začne veljati dvajseti dan po objavi v Uradnem listu Evropske unije.
         
         
            Člen 3
            Naslovniki
            Ta sklep je naslovljen na države članice.
         
         
            V Bruslju, 30. maja 2022
            
               
                  Za Evropski parlament
               
               
                  predsednica
               
               R. METSOLA
            
            
               
                  Za Svet
               
               
                  predsednik
               
               B. LE MAIRE
            
         
         
            (1)  Mnenje z dne 23. marca 2022 (še ni objavljeno v Uradnem listu).
         
            (2)  Stališče Evropskega parlamenta z dne 5. aprila 2022 (še ni objavljeno v Uradnem listu) in odločitev Sveta z dne 16. maja 2022.
         
            (3)  Odločba Sveta 2003/17/ES z dne 16. decembra 2002 o enakovrednosti poljskih pregledov semenskih posevkov v tretjih državah in o enakovrednosti semena, pridelanega v tretjih državah (UL L 8, 14.1.2003, str. 10).
         
            (4)  Direktiva Sveta 66/402/EGS z dne 14. junija 1966 o trženju semena žit (UL P 125, 11.7.1966, str. 2309).
         
            (5)  Direktiva Sveta 2002/57/ES z dne 13. junija 2002 o trženju semena oljnic in predivnic (UL L 193, 20.7.2002, str. 74).